«Кабардинка» гупыр зыгъэдахэхэр
Бейтыгъуэн Аслъэнрэ и щхьэгъусэ Шортэн Залинэрэ илъэс куэд щIауэ «Кабардинка»-м и къэфакIуэ нэхъыфIхэм ящыщщ. Я гъащIэр къафэншэуи я нэгу къахущIэгъэхьэркъым абыхэм, уеблэмэ ахэр щызэрыцIыхуари къэфакIуэ гупырщ. Дэ ди псэлъэгъущ Аслъэн.
— Курыт еджапIэм сыщIэсу къафэмкIэ гупжьейм кIуэн щIэздзэри, сыдихьэхащ, итIанэ «Нальчанка» къэфакIуэ гупым сыхыхьэну къыщысхуагъэфащэм, сытегушхуащ. Абы сыкъыхэкIыжри, 2000 гъэм «Кабардинка»-м сыхыхьащ. Лъэпкъ хабзэхэр зи лъабжьэ къафэр натIэ зэрысхуэхъурэ зы махуэ сыщIегъуэжакъым. Ди къэфакIуэ гупыр зы унагъуэм хуэдэу дызэрыIыгъщ, дызэролъытэ, ар си дежкIэ хуабжьу лъапIэщ, — жеIэ Аслъэн.
— Къафэм сыт хуэдэ хьэл къыпхилъхьэрэ?
— Сэ хьэлыфI схэлъмэ, ар къафэм сызэрыхыхьэрэ къэсщтауэ аращ. ЦIыхур гъэса хъунымкIэ, хэкумрэ лъэпкъымрэ яхуэгумащIэу къэгъэтэджынымкIэ къафэм мыхьэнэшхуэ иIэщ. КъэфакIуэм и Iэпкълъэпкъыр уардэу щIиIыгъыр и лъэпкъым и тхыдэ къулейм гушхуэныгъэ къыхилъхьэу арауэ къысщохъу. Адыгэм и дежкIэ цIыху хэтыкIэ пщIэным иIэ мыхьэнэр инт. Адыгэ бзылъхугъэр зыгъэдахэ Iэдэбагъымрэ щыпкъагъымрэ, адыгэлIым хуэфэщэн хьэл псори къафэм къыпхелъхьэ.
— «Кабардинка»-м узэрыхыхьэрэ щIыпIэ куэдым фыщыIащ. Абыхэм ящыщу нэхъ гукъинэж пщыхъуам я гугъу уэзгъэщIынут.
— «Кабардинка»-р здэщыIа псори гъэщIэгъуэнт, гукъинэжт. Хамэ къэрал щыпсэу адыгэхэм хуабжьу пщIэшхуэ къытхуащI, дагъэлъапIэ, гуапэу къытпожьэ. Ар зи фIыщIэр дэракъым, атIэ ди япэ итахэрщ. Аращи, лъэпкъ къэфакIуэ гупым къытхуащI пщIэр тхъумэн, абы хэдгъэхъуэн хуейщ. НэгъуэщI щIыпIэхэм укIуэным фIы куэд хэлъщ, дунейр зыбогъэлъагъу, уи къэухьым зеужь.
— Унагъуэр зыщыгугъ цIыхухъум къэфэным къыпэкIуэ улахуэр ирикъурэ хьэмэрэ нэгъуэщI лэжьапIи уиIэ?
— Къафэм ахъшэшхуэ къриблэжьынукъым, ауэ гурэ псэкIэ зыбужьыну Iэмал къует. Шэч хэмылъу, сэ нэгъуэщI лэжьыгъэхэми зеспщытын хуей мэхъу.
— Къафэм дихьэх щIалэгъуалэр кIуэ пэтми нэхъыбэ мэхъу. Ди деж щымащIэкъым ныбжьыщIэ къэфакIуэ гупхэр, а цIыкIухэм ящыщ куэдым, шэч хэмылъу, я хъуэпсапIэщ «Кабардинка»-м хыхьэну.
— Сэ сызэреплъымкIэ, апхуэдэхэм псом япэу хабзэ, гъэсэныгъэ яхэлъын хуейщ. ЦIыхур гугъуехьым щымышынэу, шыIэ хэлъу, псыхьауэ щытмэщ мы лэжьыгъэм щыпэлъэщынур.
— Къафэ лIэужьыгъуэхэм ящыщу уи псэм сыт хуэдэра нэхъ пэгъунэгъур?
— Къапщтэмэ, псори си гум къыдохьэ, ауэ уджпыхум къытекIуэн щыIэу си фIэщ хъуркъым. А къафэм и купщIэр, и мыхьэнэр си дежкIэ инщ. ЦIыху къэс и хьэлым нэхъ пэгъунэгъу къафэрщ фIыуэ илъагъур, сэ сысейм пэгъунэгъур аращ. Хабзэшхуэ къегъэлъагъуэ мы къафэм, щIалэмрэ хъыджэбзымрэ псалъэншэу я гурыщIэхэр къыщаIуэтэф абы.
— ФIыуэ фыкъэзылъагъу ди газетеджэхэм сыт хуэдэ псалъэкIэ захуэбгъэзэнт?
— Узыншагъэ яIэну, гурыфIыгъуэ щымыщIэну, ди щIыналъэм мамырыгъэр щытепщэу дыпсэуну, лъэпкъым и цIэкIэ гуфIэгъуэ куэд зэхашэну сехъуэхъуну сыхуейт.
Епсэлъар
Тэрчокъуэ Дисэщ.
